钦定古今图书集成/明伦汇编/闺媛典/第024卷 > 傅若金妻孙氏
## 钦定古今图书集成/明伦汇编/闺媛典/第024卷 > 傅若金妻孙氏

按《辍耕录》：“新喻傅汝砺先生若金尝志其妻殡云：‘君
讳淑，字蕙兰，姓孙氏，其先汴人，年二十三，归我于湘
中，五月而卒。君高朗秀惠，生六岁，母卒，父教以书。稍
长，习女工，晨起独先盥栉。适父母所，问安毕，佐诸母
具食饮，退治女工。晡时观经史，或鸣琴自休。既夕，聚
家人暝坐，说《古贞女孝妇传》。烛至，治女工如初。富贵’”
家多求昏，父不许，及以许余，家人不悦。一日，有幸余
疾者，欲因动之。君曰：“大人以爱子许人，必慎所择矣。
即有不讳，命也。若等谓我且慕世俗富贵而改聘耶？
有死而已！”皆愧谢不敢复言。事继母尽孝道。死之日，
母大恸。既瞑目久，忽徐起，止母哭，令自宽。及母出，私
泣告余曰：“妾为父母所偏爱，即死必伤其心，然终必
死矣，将奈何？君后富贵，幸念之。”言既，复瞑目。泰定五
年八月廿有一日也。后三日，寓殡湘中。